**Informatīvais ziņojums**

**par Eiropas Savienības Tieslietu un iekšlietu ministru padomes**

**2017. gada 8.-9. jūnija sanāksmē iekļautajiem iekšlietu jomas jautājumiem**

**I. Eiropas Savienības Tieslietu un iekšlietu ministru padomes sanāksmes darba kārtība**

2017. gada 8.-9. jūnijā Luksemburgā notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padomes) sanāksme. Sanāksmes darba kārtībā ir iekļauti šādi iekšlietu jomas jautājumi:

* **Eiropas Parlamenta un Padomes Regula, ar ko izveido Eiropas ceļošanas informācijas un atļauju sistēmu**

2016. gada 16. novembrī Komisija nāca klajā ar priekšlikumu Eiropas Parlamenta un Padomes Regulai, ar ko izveido ETIAS (*turpmāk – Regulas projekts*)[[1]](#footnote-1).

Regulas projekts paredz izveidot ETIAS, lai dotu iespēju savlaicīgi izvērtēt, vai no vīzas prasības ieceļošanai dalībvalstīs[[2]](#footnote-2) atbrīvoto trešo valstu pilsoņuuzturēšanās dalībvalsts teritorijā nerada drošības, nelegālas migrācijas vai sabiedrības veselības risku.

2016. gada 15. decembra Eiropadomes secinājumos attiecībā uz ES iekšējās drošības ietvaros īstenojamajām iniciatīvām uzsvērts, ka vienošanās par ETIAS priekšlikumu starp abiem likumdevējiem – Padomi un Eiropas Parlamentu – panākama līdz 2017. gada beigām.

Padomes sanāksmē ir plānots apstiprināt Prezidentūras piedāvāto teksta redakciju Regulas projektam kā Padomes vispārējo pieeju sarunu uzsākšanai ar Eiropas Parlamentu.

Dalībai sanāksmē ir sagatavota nacionālā pozīcija.

* **Šengenas informācijas sistēma**

2016. gada decembrī Eiropas Komisija apstiprināja tiesību aktu pakotni Šengenas informācijas sistēmas (turpmāk – SIS) efektivitātes uzlabošanai policijas un tiesu sadarbības krimināllietās, robežu pārvaldības un atgriešanas jomā.

Līdzšinējās ekspertu diskusijās ir identificēti vairāki neatrisināti jautājumi. Šajā sanāksmē ministriem plānotas diskusijas par trim jautājumiem:

* *preventīvais brīdinājums par paaugstinātu risku, ka var tikt nolaupīts bērns* – Eiropas Komisijas priekšlikums paredz novērst līdzšinējās nepilnības tiesību aktos, kas ļāva brīdinājumu ievadīt pēc tam, kad bērni jau ir pazuduši, ļaujot brīdinājumu ievadīt tad, kad pastāv konkrēts un acīmredzams risks, ka bērnu var nelikumīgi un nenovēršami aizvest no dalībvalsts. Atsevišķas dalībvalstis uzskata, ka šādi brīdinājumi būtu jāievieto arī citos gadījumos, kad bērni var pazust, piemēram, par bērniem, kas pievienojas teroristiskiem grupējumiem. Ministri tiek aicināti paust viedokli par to, vai šādi preventīvie brīdinājumi būs lietderīgi; vai šādi brīdinājumi būtu jāattiecina arī uz citiem gadījumiem, kad bērni var pazust; vai nepieciešama sinerģija starp SIS tiesību aktiem un tiesu sadarbības civillietās instumentiem;
* *brīdinājums par personām / objektiem, uz kuriem attiektos izmeklēšanas pārbaudes (inquiry checks)* – tiek paredzēts ieviest jaunu pārbaudes veidu – “izmeklēšanas pārbaude”, lai atbalstītu pasākumus cīņā ar terorismu un smagiem noziegumiem. Šis pārbaudes veids ļautu iestādēm apturēt un nopratināt attiecīgo personu, taču neietver personas pārmeklēšanu un aizturēšanu. Ministri tiek aicināti paust viedokli par to, vai paziņojumu par šādām pārbaudēm būtu nepieciešams ievietot SIS un vai šādām pārbaudēm būtu jābūt obligātām.
* *SIS izmantošanas uzlabošana tiesu sadarbības jomā* – ministri tiek aicināti izteikt viedokli par to, vai būtu nepieciešams tālāk izpētīt jautājumu par SIS izmantošanas iespējām tiesu sadarbības krimināllietās jomā.

Dalībai sanāksmē ir sagatavota nacionālā pozīcija.

* **Aktualitātes migrācijas jomā**

Migrācijas jautājumi turpina būt Eiropas Savienības darba kārtībā. Pēc pagājušā gada martā noslēgtās ES – Turcijas vienošanās spēkā stāšanās strauji samazinājās cilvēku plūsmas uz Grieķiju. Savukārt situācija Centrālajā Vidusjūrā turpina būt galvenais bažu iemesls ES dalībvalstīm. Uzlabojoties laika apstākļiem un sākoties vasaras sezonai, bažas par migrācijas plūsmu krasu pieaugumu pastiprinās.

Šajā sanāksmē ministri tiks iepazīstināti ar pašreizējo situāciju, kā arī īstenoto pasākumu rezultātiem. Tāpat ministri apmainīsies ar viedokļiem par turpmāk veicamajiem pasākumiem, lai mazinātu migrācijas plūsmas.

Jauna pozīcija netiks gatavota. Latvijas viedoklis atbilst līdz šim apstiprinātajām Latvijas pozīcijām migrācijas un patvēruma jomā.

**Latvijas viedoklis**:

*Latvija uzskata, ka nepieciešama* ***visaptveroša pieeja efektīvai un ilgtspējīgai migrācijas plūsmu pārvaldībai****, jo neviens atsevišķs ES migrācijas politikas instruments vai pasākums nav universāls risinājums, kas nodrošinās rezultātu.*

*Latvijas vērtējumā* ***visaptverošas pieejas nodrošināšana ir vitāli svarīga****, lai pēc iespējas apturētu migrācijas plūsmas pirms ES robežas. Šajā kontekstā būtiski ir turpināt* ***stiprināt ārējo robežu pārvaldību****. Tāpat ir jāpieliek maksimālas pūles* ***efektīvas atgriešanas politikas īstenošanā****, tādējādi mazinot pull faktorus. Nozīmīga loma ir arī efektīvai* ***sadarbībai ar galvenajām migrantu izcelsmes un tranzīta valstīm*** *un* ***stratēģiskai komunikācijai*** *galvenajos migrantu tranzītpunktos, lai neradītu cilvēkos veltas cerības.*

*Latvija piekrīt, ka* ***solidaritāte un atbildība*** *ir neatņemami ES migrācijas un patvēruma politiku elementi. Vienlaikus Latvija stingri iestājas par to, ka dalība jebkādos* ***solidaritātes pasākumos var tikt īstenota tikai un vienīgi uz brīvprātības pamatiem****.*

Līdztekus šiem jautājumiem ministri tiks informēti par panākto progresu diskusijās par Eiropas Kopējās Patvēruma sistēmas reformu, pašreizējo situāciju atgriešanas īstenošanā, kā arī iepazīstināti ar progresa ziņojumu par Padomes ceļveža informācijas apmaiņas un informācijas pārvaldības uzlabošanā īstenošanu. Igaunijas delegācija iepazīstinās ar darba programmu iekšlietu jomā turpmākajiem sešiem mēnešiem.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Rihards Kozlovskis.

Iekšlietu ministrs Rihards Kozlovskis

02.06.2017. 13:07

743

Eiropas lietu un starptautiskās sadarbības departamenta

Eiropas lietu nodaļas vadītāja

I.Muceniece

67219170

[iveta.muceniece@iem.gov.lv](mailto:iveta.muceniece@iem.gov.lv)

1. COM(2016) 731 final [↑](#footnote-ref-1)
2. Šengenas valstis + Bulgārija, Kipra, Horvātija un Rumānija [↑](#footnote-ref-2)